Title: ประกาศกระทรวงการคลัง เรื่อง แนวทางการบริหารเงินให้กู้ต่อของกระทรวงการคลัง พ.ศ. 2553

ประกาศกระทรวงการคลัง

ประกาศกระทรวงการคลัง
เรื่อง
แนวทางการบริหารเงินให้กู้ต่อของกระทรวงการคลัง
พ.ศ. ๒๕๕๓

เพื่อให้มีแนวทางในการปฏิบัติสำหรับการบริหารเงินให้กู้ต่อของกระทรวงการคลังที่ชัดเจนมีประสิทธิภาพ
อาศัยอำนาจตามความในมาตรา ๕ แห่งพระราชบัญญัติการบริหารหนี้สาธารณะ พ.ศ. ๒๕๔๘
และมาตรา ๒๕ แห่งพระราชบัญญัติการบริหารหนี้สาธารณะ พ.ศ. ๒๕๔๘
ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑
ประกอบกับข้อ ๖ ของกฎกระทรวงกำหนดหลักเกณฑ์ วิธีการ
และเงื่อนไขการให้กู้ต่อของกระทรวงการคลัง พ.ศ. ๒๕๕๑ รัฐมนตรีว่าการกระทรวงการคลังจึงออกประกาศไว้
ดังต่อไปนี้

ข้อ
๑  ผู้กู้ต่อ หมายความว่า หน่วยงานของรัฐ หน่วยงานในกำกับดูแลของรัฐ
องค์กรปกครองส่วนท้องถิ่น รัฐวิสาหกิจ หรือสถาบันการเงินภาครัฐ

ข้อ
๒ 
เมื่อโครงการหรือแผนงานของผู้กู้ต่อได้รับอนุมัติจากคณะรัฐมนตรีให้กู้เงินต่อจากกระทรวงการคลังแล้ว
ให้ผู้กู้ต่อเสนอแผนการดำเนินงานและแผนการเบิกจ่ายต่อสำนักงานบริหารหนี้สาธารณะเพื่อพิจารณาจัดหาเงินกู้
โดยดำเนินการกู้เงินตามกฎหมายว่าด้วยการบริหารหนี้สาธารณะ
หรือกฎหมายอื่นที่เกี่ยวข้อง

ข้อ
๓ 
เมื่อสำนักงานบริหารหนี้สาธารณะจัดหาเงินกู้จากแหล่งเงินกู้ทั้งในประเทศและต่างประเทศแล้ว
ให้ดำเนินการจัดทำสัญญาให้กู้ยืมเงินต่อกับผู้กู้ต่อตามสัญญามาตรฐานของกระทรวงการคลัง

ข้อ
๔ 
กรณีกระทรวงการคลังกู้เงินจากแหล่งเงินกู้ภายในประเทศเพื่อนำมาให้กู้ต่อ
(๑) ให้ผู้กู้ต่อปฏิบัติให้เป็นไปตามกฎหมาย ระเบียบ
หรือข้อบังคับของหน่วยงานผู้กู้ต่อหากไม่มีกฎหมาย ระเบียบ
หรือข้อบังคับกำหนดไว้เป็นการเฉพาะ ให้ถือปฏิบัติตามระเบียบราชการโดยอนุโลม
(๒) การเบิกจ่ายเงินกู้
กระทรวงการคลังจะกำหนดให้ผู้กู้ต่อดำเนินการเบิกจ่ายเงินจากแหล่งเงินกู้โดยตรงก็ได้
โดยให้เป็นไปตามวัตถุประสงค์ของการกู้เงินตามกฎหมายว่าด้วยการบริหารหนี้สาธารณะหรือกฎหมายอื่นที่เกี่ยวข้อง
และให้ผู้กู้ต่อเป็นผู้รับผิดชอบในการใช้จ่ายและการเบิกจ่ายเงินให้เป็นไปตามวัตถุประสงค์และขอบเขตงานของโครงการหรือแผนงานที่ได้รับอนุมัติจากคณะรัฐมนตรีภายใต้กฎหมาย
ระเบียบ หรือข้อบังคับของหน่วยงานผู้กู้ต่อ

ข้อ
๕ 
กรณีที่กระทรวงการคลังกู้เงินจากแหล่งเงินกู้ต่างประเทศเพื่อนำมาให้กู้ต่อในโครงการใดโครงการหนึ่งหรือแผนงานใดแผนงานหนึ่งโดยเฉพาะของผู้กู้ต่อ
และแหล่งเงินกู้ต่างประเทศกำหนดให้ใช้หลักเกณฑ์และระเบียบในการดำเนินงาน
การจัดซื้อจัดจ้าง การเบิกจ่ายเงินกู้ของแหล่งเงินกู้ต่างประเทศนั้น
ให้ผู้กู้ต่อปฏิบัติตามหลักเกณฑ์และระเบียบของแหล่งเงินกู้ต่างประเทศนั้นได้

ข้อ
๖ 
ให้ผู้กู้ต่อจัดทำรายงานผลการดำเนินงานตามโครงการหรือแผนงานที่ใช้เงินกู้ให้สำนักงานบริหารหนี้สาธารณะทราบเป็นรายเดือน
ทุกวันที่ ๗ ของเดือนถัดไป

ข้อ
๗ 
การปฏิบัติอื่นใดที่เกี่ยวข้องกับการบริหารจัดการเงินให้กู้ต่อของกระทรวงการคลัง
ซึ่งไม่ได้กำหนดไว้ในหลักเกณฑ์นี้
ให้ถือปฏิบัติตามเงื่อนไขที่กำหนดไว้ในสัญญาให้กู้ยืมเงินต่อระหว่างกระทรวงการคลังและผู้กู้ต่อ

ข้อ
๘[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๔
ตุลาคม พ.ศ. ๒๕๕๓
กรณ์  จาติกวณิช
รัฐมนตรีว่าการกระทรวงการคลัง

ปริยานุช/จัดทำ
๓ พฤศจิกายน ๒๕๕๓

ณัฐวดี/ตรวจ
๓ พฤศจิกายน ๒๕๕๓

ศิรวัชร์/ปรับปรุง
๒๘ ตุลาคม ๒๕๕๙

[๑] ราชกิจจานุเบกษา
เล่ม ๑๒๗/ตอนพิเศษ ๑๒๕ ง/หน้า ๑๐/๒๙ ตุลาคม ๒๕๕๓